
Text rozhodnutia
Súd: Krajský súd Bratislava Spisová značka: 6S/138/2020 Identifikačné číslo súdneho spisu: 1020200801 Dátum vydania rozhodnutia: 24. 08. 2020 Meno a priezvisko sudcu, VSÚ: JUDr. Otília Belavá ECLI: ECLI:SK:KSBA:2020:1020200801.1 Uznesenie Krajský súd v Bratislave ako správny súd, v právnej veci žalobcov: v 1. rade S.. J. P., G. H. Š. XX, XXX XX N., v 2. rade MA.. Y. P., G. H. Š. XX, XXX XX N., obaja zastúpení advokátskou kanceláriou JUDr. Peter Dobrovodský & spol., s.r.o., so sídlom Česká 7, 831 03 Bratislava, IČO: 45 235 929, proti žalovanému: Okresný úrad Bratislava, Odbor opravných prostriedkov, referát starostlivosti o životné prostredie, so sídlom Tomášikova 46, 832 05 Bratislava, za účasti ďalších účastníkov: I. DURPRI s.r.o., so sídlom Hany Zelinovej 24, 903 01 Senec, IČO: 46 385 428, II. Mesto Senec, so sídlom Mierové nám.8, 903 01 Senec, III. Združenie domových samospráv, o.z., so sídlom Námestie SNP 13/B, 841 01 Bratislava, IČO: 31 820 174, IV. Cyklokoalícia, so sídlom Partizánska 2, 811 03 Bratislava, o preskúmanie zákonnosti rozhodnutia žalovaného číslo spisu: OU-BA-OOP3-2020/058612-002 zo dňa 31.03.2020 a o návrhu žalobcov na priznanie odkladného účinku správnej žalobe, takto r o z h o d o l : Krajský súd v Bratislave návrh žalobcov o priznanie odkladného účinku správnej žalobe vo veci preskúmania zákonnosti rozhodnutia Okresného úradu Bratislava, Odbor opravných prostriedkov, Referát starostlivosti o životné prostredie číslo spisu: OU-BA-OOP3-2020/058612-002 zo dňa 31.03.2020 z a m i e t a . o d ô v o d n e n i e : 1. Žalobcovia sa žalobou doručenou Krajskému súdu v Bratislave dňa 31.05.2020 (ďalej len „správny súd“) domáhajú preskúmania zákonnosti rozhodnutia žalovaného číslo spisu: OU-BA- OOP3-2020/058612-002 zo dňa 31.03.2020, ktorým žalovaný odvolanie žalobcov zamietol a potvrdil rozhodnutie Okresného úradu Senec, odbor starostlivosti o životné prostredie č.j.: OU-SC- OSZP-2019/008819-Gu zo dňa 24.10.2019, ktorý po vykonaní zisťovacieho konania o posudzovaní zámeru navrhovanej činnosti podľa § 29 zákona č. 24/2006 Z.z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej len „zákon o posudzovaní“) rozhodol, že zámer navrhovanej činnosti „Prestavba jestvujúceho objektu na polyfunkčný objekt, ulica H. Š., N., ktorej navrhovateľom je DURPRI s.r.o., IČO: 46 385 428, sa nebude posudzovať podľa zákona o posudzovaní. 2. Spolu so správnou žalobou, žalobcovia žiadali priznanie odkladného účinku správnej žalobe podľa § 185 zákona č. 162/2015 Z.z. Správneho súdneho poriadku (ďalej len „SSP“). Svoj návrh odôvodnili skutočnosťou, že spoločný stavebný úrad Mesta Senec na základe podnetu účastníka konania o umiestnení stavby s poukazom na vydanie touto žalobou napadnutého rozhodnutia, listom č.j.: Výst.1043-18-Sc, Om zo dňa 15.05.2020, oznámil pokračovanie v územnom konaní. 3. Žalovaný sa k žalobe vo veci samej vyjadril písomne, podaním zo dňa 13.07.2020, doručeným súdu dňa 14.07.2020, v ktorom nezaujal stanovisko k návrhu na priznanie odkladného účinku správnej žalobe. 4. Podľa § 184 SSP, podanie správnej žaloby nemá odkladný účinok, ak tento zákon alebo osobitný predpis neustanovuje inak. 5. Podľa § 185 písm. a) SSP, správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s vereným záujmom. 6. Podľa § 187 ods. 3 SSP, o návrhu žalobcu podľa § 185 rozhodne správny súd do 30 dní od doručenia vyjadrenia žalovaného k tomuto návrhu, prípadne administratívnych spisov, ak bol návrh podaný súčasne so správnou žalobou. 7. Podľa § 188 SSP, ak správny súd návrhu žalobcu nevyhovie, uznesením ho zamietne. 8. Správny súd môže priznať správnej žalobe odkladný účinok len na návrh žalobcu, po vyjadrení žalovaného a výlučne v prípade preukázania niektorého z dôvodov uvedených v § 185 písm. a) a b) SSP. 9. Správny súd má zato, že inštitút odkladného účinku je návrhovým konaním, má dočasný charakter a je výlučne na žalobcovi, aby označil zákonné dôvody hrozby vymedzené v § 185 SSP a zároveň má povinnosť tieto dôvody nielen uviesť, ale niektorý z týchto dôvodov musí správnemu súdu osvedčiť tak, aby bolo zrejmé, že nepriznanie odkladného účinku žalobe je spôsobilé reálne privodiť závažnú ujmu, hospodársku či finančnú škodu, závažnú ujmu na životnom prostredí, prípadne iný vážny nenapraviteľný následok. Preukázať existenciu hrozby závažnej ujmy je povinnosťou žalobcu. Z uznesenia Ústavného súdu SR sp. zn. III. US 364/2017 zo dňa 30.05.2017 vyplýva, že preukázanie hrozby treba považovať za osobitnú náležitosť návrhu na priznanie odkladného účinku. To, že nesmie ísť len o hypotetickú možnosť tvrdenej hrozby vyplýva zo záverov uznesenia Najvyššieho súdu SR sp. zn. 7Sžks/17/2018 zo dňa 30.05.2018. 10. Správny súd každý návrh a teda aj návrh na priznanie odkladného účinku správnej žalobe posudzuje individuálne, s ohľadom na osobitné špecifiká a okolnosti veci. V danom prípade žalobcovia návrh na priznanie odkladného účinku správnej žalobe odôvodnili len konštatovaním špecifikovaným v odseku 2. tohto uznesenia, pričom nielenže správnemu súdu vôbec neoznačili ale ani nijako neosvedčili naplnenie niektorého z dôvodov obsiahnutých v § 185 SSP. Správny súd uvádza, že pri rozhodovaní o takomto návrhu musí mať nad všetky pochybnosti preukázané, že priznaním odkladného účinku správnej žalobe dôjde k spravodlivej ochrane práv žalobcov, resp. sa zabráni vzniku závažnej ujmy, značnej hospodárskej škody, či finančnej škody, závažnej ujmy na životnom prostredí, prípadne inému vážnemu nenapraviteľnému následku a zároveň rozhodnutie nebude v rozpore s verejným záujmom. Pri posudzovaní dôvodnosti návrhu na priznanie odkladného účinku správnej žalobe, správny súd zohľadňuje tie dopady a ujmy, ktoré by v dôsledku svojho vzniku mohli zmariť ochranu subjektívnych práv, právom chránených záujmov, ktoré by mohlo poskytnúť rozhodnutie správneho súdu vyhovujúce správnej žalobe. 11. Zároveň správny súd poukazuje na právny názor vyslovený v uznesení Krajského súdu v Banskej Bystrici pod sp.zn. 23S/124/2018-174 zo dňa 29.01.2019, v zmysle ktorého správny súd zamietol návrh na priznanie odkladného účinku správnej žalobe s odôvodnením „...Správny súd považuje za nevyhnutné zdôrazniť, že samotné rozhodnutie o priznaní odkladného účinku správnej žalobe prichádza do úvahy vo výnimočných prípadoch a toto rozhodnutie správneho súdu má mimoriadny charakter, pretože súd tu pred vlastným rozhodnutím vo veci samej prelamuje právne účinky právoplatného správneho aktu, na ktorý, pokiaľ nie je ako celok zákonným spôsobom zrušený, treba hľadieť ako na zákonný a vecne správny. ...“ V zmysle takto uvedeného právneho názoru, s ktorým sa tunajší správny súd plne stotožňuje, je potrebné uviesť, že správny súd pri svojom rozhodovaní o návrhu na priznanie odkladného účinku žalobe nijakým spôsobom neposudzuje zákonnosť preskúmavaného rozhodnutia napadnutého žalobou, ale prioritne posudzuje len splnenie podmienok vyplývajúcich z ust. § 185 SSP. 12. Keďže podľa názoru správneho súdu žalobcovia žiadne priame reálne dopady a ujmy, ktoré by mohli zmariť ochranu ich subjektívnych práv a právom chránených záujmov, resp. zákonnosti v prípade vyhovujúceho rozhodnutia správneho súdu o správnej žalobe ani len neoznačili, súd musí konštatovať, že na priznanie odkladného účinku nie sú dané zákonné dôvody. Preto správny súd podľa § 188 SSP návrh žalobcov na priznanie odkladného účinku správnej žalobe zamietol. 13. Toto rozhodnutie senát Krajského súdu v Bratislave prijal pomerom hlasov 3:0 (§ 139 ods. 4 v spojení s § 147 ods. 2 SSP). Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. e) SSP).

